Ди къуэш республикэхэм
IуащхьиплI къатIэщIащ
Адыгей. Щэнхабзэ щIэиныр хъумэнымрэ ахэр къэгъэсэбэпынымкIэ республикэ управленэм щыгъуазэ дызэрищIамкIэ, Адыгейм и Цицин мэзылъэм археологием и фэеплъ телъыджэу IуащхьиплI хабзэм къемызэгъыу къыщатIэщIащ.
Адыгейм и Мейкъуапэ куейм хыхьэ бгылъэм щыIэ а Iуащхьэхэр бзаджащIэхэм зэрызэхатIыхьар наIуэ хъуащ, абы теухуауэ хъыбар хабзэхъумэхэм къаIэрыхьэу, къэпщытэныгъэхэр щрагъэкIуэкIам. Ахэр зэтракъутащ техникэ хьэлъэхэмкIэ.
Иджыпсту Адыгейм и щIыналъэм щэнхабзэ щIэин объекту 3084-рэ щыIэщ. Абыхэм я нэхъыбэр археологие фэеплъхэщ икIи я щытыкIэр узыгъэпIейтейщ.
ДыхьэпIэр ягъэщIэращIэ
Мейкъуапэ и администрацэм къалэ дыхьэпIэр зыхуей хуигъэзэну, Адыгейм и къалащхьэм стеллэ-дамыгъэщIэхэр щигъэувыну и мурадщ.
Абы ипкъ иткIэ, Мейкъуапэ и Iэтащхьэм и къалэныр зыгъэзащIэ Наролин Александр унафэ ищIащ дамыгъэхэм я макетхэр щIыным теухуа зэпеуэ ирагъэкIуэкIыну. Апхуэдэуи къигъэуващ къемызэгъ пхъэнкIий идзыпIэхэр ягъэкIуэду къалэр гъэкъэбзэным, зыхуей хуэгъэзэным нэхъ текъузауэ телэжьэнущ.
УЭРДОКЪУЭ Женя.
